ΓΡΑΠΤΗ ΕΡΩΤΗΣΗ P-3309/97 υποβολή: Cristiana Muscardini (NI) προς την Επιτροπή (15 Οκτωβρίου 1997)

Θέμα: Εσωτερική αγορά και ταξινόμηση εισαγόμενων αυτοκινήτων

Με την έναρξη ισχύος της Ενιαίας αγοράς, η διαδικασία κατάργησης των ελέγχων στα εσωτερικά σύνορα και των εμποδίων κατά τις συναλλαγές αποτελεί απαραίτητη προϋπόθεση για την εξασφάλιση της ελεύθερης κυκλοφορίας των εμπορευμάτων. Η ερμηνευτική ανακοίνωση της Επιτροπής σχετικά με τις διαδικασίες ταξινόμησης των οχημάτων της ΕΕ αποτελεί σημαντική συμβολή στην προβολή του κοινοτικού δικαιώματος το οποίο είναι ακόμη άγνωστο στην συντριπτική πλειοψηφία των ενδιαφερομένων, περιλαμβανομένων και των περιφερειακών γραφείων των εθνικών διοικήσεων τα οποία θα έπρεπε να το θέσουν σε εφαρμογή.

Δοθέντων των ανωτέρω, η Επιτροπή:

1. Γνωρίζει ότι η ιταλική νομοθεσία για την ταξινόμηση των εισαγόμενων αυτοκινήτων εξακολουθεί να είναι αυτή της εγκυκλίου αριθ. 133/85 της Γ.Δ. της Υπηρεσίας για την έκδοση αδειών κυκλοφορίας της 28ης Αυγούστου 1985;

2. Έχει ελέγξει εάν η ερμηνευτική της ανακοίνωση της 15ης Μαΐου 1996 συμφωνεί με τη σχετική εγκύκλιο, η οποία εξεδόθη 11 χρόνια ενωρίτερα;

3. Γνωρίζει ότι ένα περιφερειακό γραφείο της Υπηρεσίας για την έκδοση αδειών κυκλοφορίας αρνείται την ταξινόμηση τρακτέρ FIAT εισαχθέντων απο την Αγγλία μόνον διότι τα τεχνικά στοιχεία υπογράφονται απο τον πωλητή- αντιπρόσωπο του Λονδίνου, ο οποίος είναι εξουσιοδοτημένος απο τη νόμιμη αντιπροσωπεία της αγγλικής FIAT για την υπογραφή των σχετικών εγγράφων (υπογραφή εξάλλου επικυρωμένη απο το αγγλικό Εμπορικό Επιμελητήριο και το Ιταλικό Προξενείο του Λονδίνου) και όχι απο τον νόμιμο τεχνικό αντιπρόσωπο της FIAT στην Ιταλία, δικαιούχο σήματος κατατεθέντος στην Γενική Διεύθυνση της MCTC του Υπουργείου Μεταφορών;

4. Εάν, προκειμένου να επιτύχει την υπογραφή αυτού του «ανεγνωρισμένου τεχνικού υπεύθυνου της FIAT» στην Ιταλία, ο χρήστης πρέπει να καταβάλει στην κατασκευάστρια εταιρία το ποσόν των 200/300 χιλιάδων λιρετών για το κάθε όχημα;

5. Ποιά άποψη έχει σχετικά με τα εμπόδια αυτά στις συναλλαγές που οι γραφειοκρατικές αυτές πρακτικές θέτουν στην ελεύθερη κυκλοφορία και τα οικονομικά συμφέροντα των χρηστών (οι οποίοι έχουν βραχυκυκλωθεί λόγω προφανούς αγνοίας του περιεχομένου της ερμηνευτικής σας ανακοίνωσης);

Απάντηση του κ. Monti εξ ονόματος της Επιτροπής (20 Νοεμβρίου 1997)

Η Επιτροπή έχει την τιμή να πληροφορήσει το Αξιότιμο Μέλος του Κοινοβουλίου ότι καταβάλλει προσπάθειες για τη μεγαλύτερη δυνατή διάδοση της ερμηνευτικής της ανακοινώσεως σχετικά με τις διαδικασίες παραλαβής και λήψης άδειας κυκλοφορίας στην περίπτωση οχημάτων τα οποία είχαν προηγουμένως λάβει άδεια κυκλοφορίας σε κάποιο άλλο κράτος μέλος ((ΕΕ C 143 της 15.5.1996. )). Για τον σκοπό αυτό, η Επιτροπή σκοπεύει να φροντίσει για τη δημοσίευση του κειμένου της εν λόγω ανακοινώσεως στον εξυπηρετητή Internet της Κοινότητας.

Εξάλλου, η Επιτροπή είχε την ευκαιρία να εξετάσει την εγκύκλιο αριθ. 133/85 μετά τη λήψη δύο καταγγελιών εκ μέρους ιδιωτών, οι οποίοι είχαν συναντήσει προβλήματα στην προσπάθειά τους να τους εκδοθεί άδεια κυκλοφορίας στην Ιταλία για οχήματα τα οποία προηγουμένως είχαν λάβει άδεια κυκλοφορίας σε άλλα κράτη μέλη.

Σε ό,τι αφορά τα ειδικότερα ζητήματα που θίγονται στην ερώτηση, η Επιτροπή συμμερίζεται την άποψη του Αξιότιμου Μέλους του Κοινοβουλίου ότι η άρνηση των ιταλικών αρχών (κατ' εφαρμογή του τέταρτου εδαφίου του σημείου 3.5. της ρηθείσας εγκυκλίου) να δεχθούν το πιστοποιητικό συμμόρφωσης που ο αντιπρόσωπος του κατασκευαστή έχει χορηγήσει στο κράτος μέλος από το οποίο προέρχεται το εκάστοτε όχημα, ως προϋπόθεση για την παραλαβή του και τη χορήγηση της αναγκαίας άδειας κυκλοφορίας, μοιάζει να αντιβαίνει στο κοινοτικό δίκαιο, όπως αυτό έχει ερμηνευθεί παραδείγματος χάρη στην απόφαση του Δικαστηρίου της 11ης Ιουνίου 1987 επί της υπόθεσης «Gofette και Gilliard» ((Υπόθεση 406/85 7Συλλογή της νομολογίας του Δικαστηρίου 1987, σελίδα 2.525. )).

Η απαίτηση από τον αντιπρόσωπο του κατασκευαστή στην Ιταλία να καταβάλει ένα ποσό το οποίο υπερβαίνει κατά πολύ τα 100 ECU (192.393 LIT περίπου), προκειμένου να χορηγηθεί το πιστοποιητικό συμμόρφωσης που είναι απαραίτητο για την έκδοση άδειας κυκλοφορίας φέρεται ως αντιβαίνουσα στο σημείο ΙΙΙ.1.1.2. β) της ρηθείσας ανακοίνωσης, δεδομένου ότι το πιστοποιητικό συμμόρφωσης είναι απαραίτητο μόνο εάν δεν έχει χορηγηθεί πιστοποιητικό συμμόρφωσης στο κράτος μέλος προέλευσης του οχήματος.

Η Επιτροπή θα επικοινωνήσει το συντομότερο δυνατό με τις ιταλικές αρχές, προκειμένου να τους επιστήσει την προσοχή στην ανάγκη ευθυγράμμισης της ιταλικής νομοθεσίας με τις αρχές που διατυπώνονται στην ανακοίνωση, καθώς και, ειδικότερα, στην ανάγκη κατάργησης του φραγμού που καταγγέλλει το Αξιότιμο Μέλος του Κοινοβουλίου.

Ακόμη, για να μπορέσει η Επιτροπή να αποταθεί στις ιταλικές αρχές με σκοπό την επίλυση του μεμονωμένου προβλήματος που έδωσε το έναυσμα για την ερώτηση του Αξιότιμου Μέλους του Κοινοβουλίου, η Επιτροπή παρακαλεί αυτό το τελευταίο να πληροφορήσει τον καταγγέλλοντα ότι μπορεί να έλθει απευθείας σε επαφή μαζί της και να της διαβιβάσει τα απαραίτητα πληροφοριακά στοιχεία.